CELEX: 32017D2320
Language: et
Date: 2017-12-13 00:00:00
Title: Komisjoni rakendusotsus (EL) 2017/2320, 13. detsember 2017, riiklikke väärtpaberibörse ja mitmepoolseid kauplemissüsteeme käsitleva Ameerika Ühendriikide õigus- ja järelevalveraamistiku samaväärsuse kohta kooskõlas Euroopa Parlamendi ja nõukogu direktiiviga 2014/65/EL (EMPs kohaldatav tekst )

14.12.2017   
            
            
               ET
            
            
               Euroopa Liidu Teataja
            
            
               L 331/94
            
         KOMISJONI RAKENDUSOTSUS (EL) 2017/2320,
   13. detsember 2017,
   riiklikke väärtpaberibörse ja mitmepoolseid kauplemissüsteeme käsitleva Ameerika Ühendriikide õigus- ja järelevalveraamistiku samaväärsuse kohta kooskõlas Euroopa Parlamendi ja nõukogu direktiiviga 2014/65/EL
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL, (1) eriti selle artikli 25 lõike 4 punkti a,
   ning arvestades järgmist:
   
               (1)
            
            
               Euroopa Parlamendi ja nõukogu määruse (EL) nr 600/2014 (2) artikli 23 lõike 1 kohaselt peavad investeerimisühingud tagama, et reguleeritud turgudel kauplemisele võetud või kauplemiskohas kaubeldavate aktsiatega sooritatavad tehingud toimuksid reguleeritud turgudel, mitmepoolsetes kauplemissüsteemides või kliendi korralduste süsteemse täitja kaudu või kolmanda riigi kauplemiskohas, mille komisjon on tunnistatud direktiivi 2014/65/EL artikli 25 lõike 4 punkti a kohaselt samaväärseks.
            
         
               (2)
            
            
               Määruse (EL) nr 600/2014 artikli 23 lõiget 1 kohaldatakse üksnes aktsiate kohustusliku kauplemiskoha suhtes. Kohustusliku kauplemiskoha nõue ei hõlma muid kapitaliinstrumente, nt hoidmistunnistusi, börsil kaubeldavaid fonde, sertifikaate ega muid sarnaseid finantsinstrumente.
            
         
               (3)
            
            
               Kolmandates riikides asutatud kauplemiskohtade samaväärsuse tunnustamise menetluse (nagu on sätestatud direktiivi 2014/65/EL artikli 25 lõike 4 punktis a) eesmärk on võimaldada investeerimisühingutel sooritada tehinguid aktsiatega, mille suhtes kehtib liidus kohustusliku kauplemiskoha nõue, kolmandate riikide samaväärsena tunnustatud kauplemiskohtades. Komisjon peaks hindama, kas kolmanda riigi õigus- ja järelevalveraamistikuga on tagatud, et kolmandas riigis tegevusloa saanud kauplemiskoht vastab õiguslikult siduvatele nõuetele, mis on samaväärsed Euroopa Parlamendi ja nõukogu määrusest (EL) nr 596/2014 (3), direktiivi 2014/65/EL III jaotisest, määruse (EL) nr 600/2014 II jaotisest ning Euroopa Parlamendi ja nõukogu direktiivist 2004/109/EÜ (4) tulenevate nõuetega, ning mille suhtes kohaldatakse asjaomases kolmandas riigis tulemuslikku järelevalvet ja täitemeetmeid. Seejuures tuleb silmas pidada nimetatud õigusaktide eesmärke, eelkõige siseturu loomisele ja toimimisele kaasa aitamist, turu terviklikkust, investorite kaitset ja mitte sugugi vähem olulisena finantsstabiilsust.
            
         
               (4)
            
            
               Direktiivi 2014/65/EL artikli 25 lõike 4 punkti a neljanda lõigu kohaselt võib kolmanda riigi õigus- ja järelevalveraamistikku pidada samaväärseks, kui raamistik vastab vähemalt järgmistele tingimustele: a) turgudel on tegevusluba ning turgude suhtes kohaldatakse pidevat tulemuslikku järelevalvet ja täitemeetmeid; b) turgudel on selged ja läbipaistvad väärtpaberite kauplemisele lubamise reeglid, nii et selliste väärtpaberitega on võimalik kaubelda õiglasel, nõuetekohasel ja tõhusal moel ning väärtpaberid on vabalt võõrandatavad; c) väärtpaberite emitentidel peaks olema kohustus esitada korrapäraselt ja pidevalt teavet, et tagada investorite kõrgetasemeline kaitse, ning d) turu läbipaistvus ja terviklikkus on tagatud seeläbi, et takistatakse turu kuritarvitamist siseringitehingute ja turuga manipuleerimise teel.
            
         
               (5)
            
            
               Käesoleva samaväärsuse hindamise eesmärk on hinnata muu hulgas seda, kas õiguslikult siduvad nõuded, mida kohaldatakse Ameerika Ühendriikides (edaspidi „USA“) seal asutatud ning USA väärtpaberi- ja börsikomisjoni(edaspidi „SEC“) juures registreeritud ja järelevalvatavate riiklike väärtpaberibörside ja mitmepoolsete kauplemissüsteemide suhtes ning mille suhtes kohaldatakse asjaomases kolmandas riigis tulemuslikku järelevalvet ja täitemeetmeid, on samaväärsed määrusest (EL) nr 596/2014, direktiivi 2014/65/EL III jaotisest, määruse (EL) nr 600/2014 II jaotisest ning direktiivist 2004/109/EÜ tulenevate nõuetega.
            
         
               (6)
            
            
               Turgude tegevusloa olemasolu ning turgude suhtes pideva tulemusliku järelevalve ja täitemeetmete kohaldamise tingimuste puhul on asjakohane, et 1934. aasta väärtpaberituru seaduse (edaspidi „väärtpaberituru seadus“) paragrahvi 3 lõike a punktis 1 on börs määratletud kui mis tahes organisatsioon, liit või isikute ühendus, mis moodustab kauplemispaiga või -koha, seda haldab või vahendab, et viia kokku väärtpaberite ostjad ja müüjad või teha muid tavapäraseid väärtpaberitega seotud börsitoiminguid. Börs on SECi reeglis 3b-16 täpsemalt määratletud kui organisatsioon, liit või isikute ühendus, mis 1) viib kokku paljude ostjate ja müüjate väärtpaberikorraldused ning 2) kasutab (kauplemiskohana või reeglite kehtestamisega) sissetöötatud mittediskrimineerivaid meetodeid, mille alusel sellised korraldused vastastikku mõjuvad ning korraldusi tegevad ostjad ja müüjad selliste kauplemiseeskirjadega nõustuvad. Järelikult peab börs toimima mittediskrimineerivaid reegleid järgiva mitmepoolse süsteemina. Börs peab olema registreeritud SECi juures riikliku väärtpaberibörsina maakler-diilerina ja täitma mitmepoolsete kauplemissüsteemide regulatsiooni nõudeid.
            
         
               (7)
            
            
               Lisaks peab riiklik väärtpaberibörs andma liikmetele erapooletu juurdepääsu oma turgudele ja teenustele. Juurdepääsukriteeriumid peavad lisaks olema läbipaistvad ja nende kohaldamine ei tohi olla ebaõiglaselt diskrimineeriv. Selle tagamiseks peavad riiklikud väärtpaberibörsid olema kehtestanud reeglid, millega on ette nähtud, kuidas saavad registreeritud maakler-diilerid liikmesust taotleda. Väärtpaberituru seaduse paragrahvi 19 lõike b kohaselt vaatab SEC läbi riiklikule väärtpaberibörsile lubamise reeglid. Riiklik väärtpaberibörs peab olema kehtestanud mõistlikud juurdepääsunõuded, tagades nende nõuetega ühtlasi, et ebamõistlikult diskrimineeriv keeldumine juurdepääsu andmisest ei ole võimalik. Riiklik väärtpaberibörs ei tohi liikmeks võtta registreerimata maakler-diilereid ja võib keelduda sellise maakler-diileri liikmeks võtmisest, kes on seadusest tulenevalt diskvalifitseeritud.
            
         
               (8)
            
            
               Föderaaleeskirjade koodeksi 17. peatüki 242. osa paragrahvis 242.300 („mitmepoolsete kauplemissüsteemide regulatsioon“) on mitmepoolne kauplemissüsteem määratletud kui mis tahes organisatsioon, liit, isik või isikute ühendus või süsteem, mis pakub kauplemispaika, kus viia kokku väärtpaberite ostjad ja müüjad või teha muid tavapäraseid väärtpaberitega seotud börsitoiminguid väärtpaberituru seaduse reegli 3b-16 tähenduses. Mitmepoolsete kauplemissüsteemide regulatsiooni kohaselt peab börsi määratlusele vastav üksus registreeruma riikliku väärtpaberibörsina või maakler-diilerina ja täitma mitmepoolsete kauplemissüsteemide regulatsiooni nõudeid. Mitmepoolne kauplemissüsteem peab toimima mitmepoolse süsteemina, kus osalised sooritavad tehinguid, järgides mittediskrimineerivaid reegleid. Mitmepoolsed kauplemissüsteemid, kus mingi kapitaliväärtpaberi tehingud moodustavad teataval ajavahemikul selle keskmisest päevasest kauplemismahust vähemalt 5 %, peavad vastama mitmepoolsete kauplemissüsteemide regulatsiooni paragrahvi 242.301 lõike b punkti 5 alapunkti ii kohastele õiglase juurdepääsu nõuetele. Täpsemalt peavad nad kehtestama kirjalikud nõuded, mille alusel saab juurdepääsu asjaomase väärtpaberiga kauplemisele nende süsteemis, ja neid nõudeid oma dokumentides kajastama. Mitmepoolsel kauplemissüsteemil on keelatud põhjendamatult takistada või piirata isikute juurdepääsu teenustele, mida ta pakub seoses kapitaliväärtpaberitega, mille keskmisest päevasest kauplemismahust moodustab mitmepoolne kauplemissüsteem kindlaksmääratud ajavahemikul vähemalt 5 %, ning ta ei tohi kohaldada asjaomaseid nõudeid ebaõiglaselt ega diskrimineerivalt. Juurdepääsunõuded tuleb nõudmise korral esitada SECile.
            
         
               (9)
            
            
               Direktiivi 2014/65/EL artikli 25 lõike 4 punkti a neljandas lõigus esitatud neli tingimust peavad olema täidetud, et kolmanda riigi õigus- ja järelevalvekorda võiks pidada nendes riikides tegevusloa saanud riiklike väärtpaberibörside ja mitmepoolsete kauplemissüsteemide suhtes samaväärseks direktiivis 2014/65/EL sätestatud korraga.
            
         
               (10)
            
            
               Esimese tingimuse kohaselt peab kolmanda riigi kauplemiskohtadel olema tegevusluba ning nende suhtes tuleb kohaldada pidevat tulemuslikku järelevalvet ja täitemeetmeid.
            
         
               (11)
            
            
               Riiklik väärtpaberibörs peab olema enne tegevuse alustamist SECi juures registreeritud. SEC rahuldab registreerimistaotluse, kui leiab, et taotleja vastab tema suhtes kohaldatavatele nõuetele. Vastasel juhul peab SEC registreerimistaotluse rahuldamata jätma (väärtpaberituru seaduse paragrahvi 19 lõike a punkt 1). Väärtpaberituru seaduses on nõutud, et börs kehtestab korra, millega reguleeritakse kõiki toiminguid ja tegevusi, millega taotleja soovibtegeleda. Pärast registreerimist peab riiklik väärtpaberibörs vastavalt tema seadusest tulenevatele kohustustele säilitama eeskirjad, põhimõtted ja menetlused ning tal peab olema piisav suutlikkus oma kohustuste täitmiseks. Pärast registreerimist muutub riiklik väärtpaberibörs eneseregulatsiooni organiks. Selle pädevuse raames jälgib riiklik väärtpaberibörs olukorda ja tagab, et tema liikmed ja liikmetega seotud isikud täidavad väärtpaberituru seadust, vastavaid reegleid ja määrusi ning oma reegleid. Juhul kui liikmed riiklike väärtpaberibörside reegleid ei täida, peavad riiklikud väärtpaberibörsid lahendama oma liikmete võimalikud turureeglite või föderaalsete väärtpaberiseaduste rikkumised, kasutades eneseregulatsiooni organi võimalusi. Samuti peab riiklik väärtpaberibörs olulistest rikkumistest SECi teavitama.
            
         
               (12)
            
            
               Mitmepoolne kauplemissüsteem peab vastama mitmepoolsete kauplemissüsteemide regulatsioonile, milles on muu hulgas nõutud, et mitmepoolne kauplemissüsteem oleks registreeritud SECis maakler-diilerina väärtpaberituru seaduse paragrahvi 15 kohaselt. Mitmepoolsed kauplemissüsteemid peavad maakler-diileritena astuma vähemalt ühe eneseregulatsiooni organi (nt finantssektorit reguleeriv asutus (edaspidi „FINRA“)) liikmeks. Maakler-diileri taotluse esitaja peab esitama teabe oma tausta kohta, sh kavandatava äritegevuse liik, taotleja otseste ja kaudsete omanike ning teiste kontrolliõigusega isikute (sh tegevjuhtide) nimed ja teave selle kohta, kas taotleja või tema kontrollitavate tütarettevõtete suhtes on kunagi algatatud investeerimisega seotud tegevuse eest kriminaal-, regulatiiv- või tsiviilmenetlust. Vastasel juhul peab SEC registreerimistaotluse rahuldamata jätma (väärtpaberituru seaduse paragrahv 15).
            
         
               (13)
            
            
               USA raamistiku kohaselt on riiklike väärtpaberibörside ja mitmepoolsete kauplemissüsteemide registreeringu kehtivuse tingimuseks algsete registreerimistingimuste jätkuv täitmine. Registreeritud riiklik väärtpaberibörs ja mitmepoolne kauplemissüsteem peab vastavalt talle föderaalsetest väärtpaberiseadustest ja õigusnormidest tulenevatele kohustustele säilitama eeskirjad, põhimõtted ja menetlused ning tal peab olema piisav suutlikkus oma kohustuste täitmiseks.
            
         
               (14)
            
            
               Tulemuslikku järelevalvet reguleerivad peamised esmased õigusaktid, millega USAs on kehtestatud väärtpaberitega kauplemise õiguslikult siduv kord, on 1933. aasta väärtpaberiseadus („väärtpaberiseadus“) ja väärtpaberituru seadus. Väärtpaberituru seadusega on SECile antud ulatuslikud õigused väärtpaberite valdkonna kõikides aspektides, sh õigus maakler-diilereid (sh mitmepoolsed kauplemissüsteemid), arveldusagente ja kliiringuasutusi, samuti USA eneseregulatsiooni organeid (kelle hulka kuuluvad ka väärtpaberibörsid ja FINRA), registreerida, nende tegevust reguleerida ja nende üle järelevalvet teostada. Samuti on väärtpaberituru seadusega määratletud ja turul keelatud teatavad tegevusmustrid ning antud SECile õigus määrata reguleeritud üksustele ja nendega seotud isikutele distsiplinaarkaristusi. Samuti on väärtpaberituru seaduses antud SECile õigus nõuda, et börsil avalikult kaubeldavate väärtpaberitega ettevõtjad esitaksid perioodilisi aruandeid. Eneseregulatsiooni organite süsteemi kaudu toimuv turuvahendajate eneseregulatsioon on USA regulatiivse raamistiku üks olulisimaid elemente. USA raamistikus on eneseregulatsiooni organid reguleerivateks asutusteks, kellel lasub põhivastutus selle eest, et kehtestatakse reeglid, mida nende liikmed peavad oma äritegevuses järgima, ning jälgitakse liikmete äritegevust. Juhul kui liikmed mitmepoolse kauplemissüsteemi reegleid ei täida, peab mitmepoolne kauplemissüsteem lahendama oma liikmete võimalikud turureeglite või föderaalsete väärtpaberiseaduste rikkumised, kasutades eneseregulatsiooni organi võimalusi. Samuti peab mitmepoolne kauplemissüsteem olulistest rikkumistest SECi teavitama.
            
         
               (15)
            
            
               Väärtpaberituru seaduse kohaselt peavad kõik registreeritud riiklikud väärtpaberibörsid olema suutelised tagama, et nende liikmed ja liikmetega seotud isikud täidavad väärtpaberituru seadust, vastavaid reegleid ja määrusi ning oma reegleid. Riiklike väärtpaberibörside jooksva järelevalve osana hindab SEC iga börsi suutlikkust oma liikmeid ja nende kauplemistegevust jälgida. Samuti on riiklik väärtpaberibörs kohustatud lahendama oma liikmete võimalikud turureeglite või föderaalsete väärtpaberiseaduste rikkumised ja SECi sellistest võimalikest rikkumistest teavitama. Riikliku väärtpaberibörsi kohustus tagada, et tema liikmed nõudeid täidaksid, sisaldab ka kohustust uurida väärtpaberituru seaduse, vastavate reeglite ja määruste võimalikke rikkumisi ning vajaduse korral karistusi määrata. Samuti võib SEC omal äranägemisel uurida väärtpaberituru seaduse ja vastavate reeglite rikkumisi ning selliste rikkumiste eest süüdistusi esitada. Maakler-diilerite (sh mitmepoolsete kauplemissüsteemide) eneseregulatsiooni organ FINRA peab tagama, et selle liikmed, sh mitmepoolsed kauplemissüsteemid, täidavad väärtpaberituru seadust, vastavaid reegleid ja määrusi ning oma reegleid. SEC vaatab eneseregulatsiooni organi reeglid läbi. Kui SEC leiab, et eneseregulatsiooni organ on ilma piisava põhjenduseta jätnud selliste nõuete täitmise tagamata mis tahes liikme või selle liikmega seotud isiku puhul, siis on tal väärtpaberituru seaduse paragrahvi 19 lõike h alusel õigus määrata sellele eneseregulatsiooni organile karistusi. Väärtpaberituru seaduse paragrahvi 21 kohaselt võib SEC rikkumisi uurida ja taotleda karistuste määramist eneseregulatsiooni organi liikmele, kes eneseregulatsiooni organi reeglit rikkus. Eneseregulatsiooni organite jooksva järelevalve osana hindab SEC iga riikliku väärtpaberibörsi ja FINRA suutlikkust teostada oma liikmete ja nende kauplemistegevuse üle järelevalvet. Riiklikud väärtpaberibörsid ja mitmepoolsed kauplemissüsteemid peavad SECi alati oma reeglite muutmisest teavitama.
            
         
               (16)
            
            
               Õigusnormide täitmise tulemuslikuks tagamiseks on SECil ulatuslikud õigused uurida föderaalsete väärtpaberiseaduste, sh väärtpaberituru seaduse ja vastavate reeglite tegelikke või võimalikke rikkumisi. SEC võib oma järelevalvevolituste raames reguleeritud üksustelt dokumente hankida. Lisaks on SECil õigus nõuda dokumentide esitamist või ütluste andmist igalt USAs viibivalt isikult või üksuselt. SECil on õigus võtta täitemeetmeid, algatades selleks föderaalsete väärtpaberiseaduste rikkumise eest, sh siseteabe alusel kauplemise ja turuga manipuleerimise eest tsiviilmenetluse föderaalses ringkonnakohtus või haldusmenetluse SECi halduskohtuniku ees. Tsiviilmenetluses võib SEC taotleda ebaseaduslikult saadud vara loovutamist, intresse alates rikkumise kuupäevast, tsiviilõiguslikke rahatrahve, ettekirjutusi ning börsil noteeritud äriühingu täitevjuhi või juhatajana töötamise või nn rämpsaktsiate pakkumises osalemise keelamise korraldust, samuti muude kõrvalnõuete täitmist (nt kostja saadud tulu sissenõudmist). Haldusmenetlustes võivad karistused lisaks ebaseaduslikult saadud vara loovutamisele või isikutele tegevuskeelu kehtestamisele või üksuste registreeringu tühistamisele hõlmata noomitusi, tegevuse piiranguid ja tsiviilkaristusi. SECil on õigus algatada eneseregulatsiooni organi (nt riiklik väärtpaberibörs või FINRA) suhtes tegevusetuse või nõutud ülesannete puudulike täitmise eest täitemeetmed.
            
         
               (17)
            
            
               SEC on samuti volitatud uurima USA föderaalsete väärtpaberiseaduste rikkumisi ja võtma distsiplinaarmeetmeid või muid täitemeetmeid mitmepoolse kauplemissüsteemi puhul. Lisaks on SEC volitatud koordineerima oma täitemeetmeid siseriiklike ja rahvusvaheliste partneritega. Näiteks võib SEC uurimise mis tahes etapis asja edasi suunata USA justiitsministeeriumile, et see algataks kriminaalmenetluse, või mõnele teisele kriminaalasjadega tegelevale või reguleerivale asutusele. Lisaks on SEC volitatud jagama tema valduses olevat mitteavalikku teavet siseriiklike ja rahvusvaheliste partneritega.
            
         
               (18)
            
            
               Seega võib järeldada, et USA SECis registreeritud riiklikel väärtpaberibörsidel ja mitmepoolsetel kauplemissüsteemidel peab olema tegevusluba ning nende suhtes kohaldatakse pidevat tulemuslikku järelevalvet ja täitemeetmeid.
            
         
               (19)
            
            
               Teise tingimuse kohaselt peavad kolmandate riikide kauplemiskohtadel olema selged ja läbipaistvad väärtpaberite kauplemisele lubamise reeglid, nii et selliste väärtpaberitega on võimalik kaubelda õiglasel, nõuetekohasel ja tõhusal moel ning väärtpaberid on vabalt võõrandatavad.
            
         
               (20)
            
            
               Väärtpaberituru seaduse paragrahvi 12 lõike a kohaselt peab USA riiklikul väärtpaberibörsil noteeritud väärtpaberid riikliku väärtpaberibörsi juures registreerima emitent. Väärtpaberi registreerimiseks peab emitent esitama taotluse börsile, kus ta väärtpaberite noteerimist taotleb; samuti peab emitent esitama registreerimisavaldused SECile. Börsiasutus väljastab SECile vastava kinnituse pärast seda, kui riiklik väärtpaberibörs on väärtpaberi noteerimiseks ja registreerimiseks vastu võtnud. Kõik riiklikul väärtpaberibörsil kaubeldavad väärtpaberid ja mitmepoolses kauplemissüsteemis noteeritud väärtpaberid peavad vastama noteerimise nõuetele, mis on kehtestatud noteerimise reeglitega, mis peavad olema esitatud SECile väärtpaberituru seaduse paragrahvi 19 lõike b ja reegli 19b-4 kohaselt. Mitmepoolses kauplemissüsteemis avalikult kaubeldavate börsinimekirja kandmata väärtpaberite suhtes kehtivad SECi avalikustamise reeglid ja muud avalikult kaubeldavate väärtpaberite nõuded. SECi reeglid ja noteerimise nõuded kohustavad emitenti aegsasti avalikustama teavet, mis oleks investoritele oluline või mõjutaks tõenäoliselt oluliselt emitendi väärtpaberite hinda. Paragrahvi 10A lõike m ja vastava reegliga 10A-3 kästakse riiklikul väärtpaberibörsil keelduda sellise emitendi väärtpaberite noteerimisest, kes ei vasta seaduses ja reeglis sätestatud auditikomitee nõuetele. Väärtpaberiseadusega on ette nähtud, et investoritele tuleb esitada avalikuks müügiks pakutavate väärtpaberite ja nende emitentide kohta finants- ja muud olulist teavet, ning väärtpaberite müümisel on keelatud kelmus, eksitamised ja muu pettus. Riiklikud väärtpaberibörsid peavad väärtpaberite kauplemisele lubamiseks kehtestama selged ja läbipaistvad reeglid. Väärtpaberid peavad olema vabalt võõrandatavad ja vastama teatavatele kriteeriumidele nii väärtpaberite avaliku pakkumise suhtes kui ka väärtpaberi ja emitendi kohta väärtpaberi hindamiseks vajaliku teabe suhtes. Riiklik väärtpaberibörs ei saa registreerida väärtpabereid, mille kohta ei ole väärtpabereid ja emitenti käsitlev teave avalikult kättesaadav. Lisaks tagab väärtpaberite nõuetekohase kauplemise riiklikul väärtpaberibörsil või mitmepooles kauplemissüsteemis see, et SEC on volitatud eriolukorras kauplemist peatama ja erakorralisi korraldusi andma. Väärtpaberituru seaduse paragrahvi 12 lõike k punkti 1 alapunkti A kohaselt võib SEC, kui see on vajalik avalikkuse huvides ja investorite kaitsmiseks, anda kiirkorralduse, millega peatatakse konkreetse väärtpaberiga kauplemine.
            
         
               (21)
            
            
               USA regulatiivses raamistikus on muu hulgas kehtestatud nõuded turuosalistele kauplemiseelse teabe avaldamise kohta. Kui väärtpaberiga kaubeldakse riiklikel väärtpaberibörsidel või mitmepoolsetes kauplemissüsteemides, kus toimub riikliku turusüsteemi konkreetse väärtpaberiga kauplemise mahust vähemalt 5 %, on väärtpaberiseadustes ja -reeglites ning eneseregulatsiooni organite reeglitega ette nähtud, et parimaid ostu- ja müügipakkumisi ning hinnapakkumise mahtude teavet esitatakse reaalajas ja korraldusi kuvatakse kõigile. 5 %-line piirmäär põhineb reeglitel 301(b)(3) ja 301(b)(5) ning selle arvutamiseks kasutatakse USA kauplemiskoondteabe pakkujatele teatatud aktsiamahte. SEC on volitatud kontrollima, kas mitmepoolne kauplemissüsteem vastab föderaalsetele väärtpaberiseadustele ja mitmepoolsete kauplemissüsteemide regulatsioonile, sh kas mitmepoolne kauplemissüsteem on ületanud kõnealust 5 % piirmäära ja vastab vajaduse korral mitmepoolsete kauplemissüsteemide regulatsiooni reeglile 301(b)(3). SECi reegli 602 kohaselt on iga riiklik väärtpaberibörs kohustatud koguma, töötlema ja huvitatud pakkujatele kättesaadavaks tegema iga asjakohase väärtpaberi parima ostu- ja müügipakkumise ning hinnapakkumise kogumahud. Teave tehakse avalikkusele kättesaadavaks õiglaste, mõistlike ja mittediskrimineerivate tingimuste kohaselt. Avalikkuse huvides ja vajaduse korral investorite huvide kaitsmiseks ning õiglaste ja korrakohaste turgude edendamiseks on väärtpaberituru seaduse paragrahvi 11A lõike a punkti 1 alapunktis C ja vastavates reeglites sätestatud, et riiklikud väärtpaberibörsid peavad tagama maakleritele, diileritele ja investoritele väärtpaberite hinnapakkumiste ja tehingute alase teabe kättesaadavuse. USA regulatiivses raamistikus on samuti kehtestatud nõuded turuosalistele aegsasti kauplemisjärgse teabe, sh hinna, mahu ja tehingute aja esitamise kohta. Riikliku turusüsteemi regulatsiooni reegliga 601(a) on ette nähtud, et börsid ja FINRA peavad tehinguaruannete kavad heakskiitmiseks SECile esitama. SECi ja eneseregulatsiooni organi reeglitega nõutakse börsidelt ja mitmepoolsetelt kauplemissüsteemidelt tehingute aruandlust reaalajas. Maakler-diilerid, sh mitmepoolsed kauplemissüsteemid, peavad esitama tehinguteabe levitamiseks FINRA-le.
            
         
               (22)
            
            
               Seega võib järeldada, et USA SECis registreeritud riiklikel väärtpaberibörsidel ja mitmepoolsetel kauplemissüsteemidel on selged ja läbipaistvad väärtpaberite kauplemisele lubamise reeglid, nii et selliste väärtpaberitega on võimalik kaubelda õiglasel, nõuetekohasel ja tõhusal moel ning väärtpaberid on vabalt võõrandatavad.
            
         
               (23)
            
            
               Kolmanda tingimuse kohaselt peab väärtpaberite emitentidel olema kohustus esitada korrapäraselt ja pidevalt teavet, et tagada investorite kõrgetasemeline kaitse.
            
         
               (24)
            
            
               Emitendid, kelle väärtpaberid lubatakse USA riiklikul väärtpaberibörsil kauplemisele, peavad avaldama aasta- ja vahefinantsaruandeid. Noteeritud emitentide ja kauplemisele lubatud aktsiatega ettevõtete suhtes kohaldatakse aruandlusnõudeid, mis on sätestatud väärtpaberituru seaduse paragrahvi 13 lõikes a või paragrahvi 15 lõikes d. USA riiklikul väärtpaberibörsil kauplemisele lubatud väärtpaberitega võib kaubelda ka muudel riiklikel väärtpaberibörsidel või mitmepoolses kauplemissüsteemis. Selliste aruandvate emitentide aruandluskohustust kohaldatakse olenemata kohast, kus üksikud tehingud toimuvad. Väärtpaberite emitentide kohta põhjaliku ja õigeaegse teabe avalikustamine võimaldab investoritel hinnata emitentide majandustulemusi ja tagab teabe korrapärase edastamisega piisava läbipaistvuse.
            
         
               (25)
            
            
               Seega võib järeldada, et emitentidel, kelle väärtpaberid on lubatud kauplemiseks registreeritud riiklikel väärtpaberibörsidel ja mitmepoolsetes kauplemissüsteemides, on kohustus esitada korrapäraselt ja pidevalt teavet, et tagada investorite kõrgetasemeline kaitse.
            
         
               (26)
            
            
               Neljanda tingimuse kohaselt peab kolmanda riigi õigus- ja järelevalveraamistik tagama turu läbipaistvuse ja terviklikkuse seeläbi, et takistatakse turu kuritarvitamist siseringitehingute ja turuga manipuleerimise teel.
            
         
               (27)
            
            
               USA föderaalsete väärtpaberiseadustega on loodud põhjalik regulatiivne raamistik turu terviklikkuse tagamiseks ning siseteabe alusel kauplemise ja turuga manipuleerimise ärahoidmiseks. Kõnealuse raamistikuga on keelatud tegevus, mis võib moonutada turgude toimimist (nt turuga manipuleerimine ja vale- või eksitava teabe edastamine), ning volitatud SEC sellise tegevuse suhtes täitemeetmeid kasutama (mh väärtpaberituru seaduse paragrahvi 9 lõige a, paragrahvi 10 lõige b, paragrahvi 14 lõige e, paragrahvi 15 lõige c ja vastav reegel 10b-5). Föderaalsete väärtpaberiseadustega on keelatud ka siseteabe alusel kauplemine (mh väärtpaberiseaduse paragrahvi 17 lõige a, väärtpaberituru seaduse paragrahvi 10 lõige b ja vastav reegel 10b-5). SEC võib algatada täitemeetmed isiku suhtes, kes ostab või müüb väärtpabereid sellise olulise mitteavaliku teabe alusel, mis saadi või mida kasutati või mis edastati usaldussuhtest tulenevat kohustust või usalduskohustust või saladuse hoidmise kohustust rikkudes (väärtpaberiseaduse paragrahvi 17 lõige a ning väärtpaberituru seaduse paragrahvi 10 lõige b ja reegel 10b-5).
            
         
               (28)
            
            
               Seega võib järeldada, et USA õigus- ja järelevalveraamistikuga on tagatud turu läbipaistvus ja terviklikkus seeläbi, et takistatakse turu kuritarvitamist siseringitehingute ja turuga manipuleerimise teel.
            
         
               (29)
            
            
               Seega võib lisaks järeldada, et SECi juures registreeritud riiklike väärtpaberibörside ja mitmepoolsete kauplemissüsteemide puhul vastab õigus- ja järelevalvekord neljale eespool nimetatud tingimusele, ning seepärast tuleb tunnustada, et tagatud on direktiivis 2014/65/EL, määruses (EL) nr 600/2014, määruses (EL) nr 596/2014 ja direktiivis 2004/109/EÜ kauplemiskohtadele kehtestatud nõuetega samaväärne süsteem.
            
         
               (30)
            
            
               Käesolev otsus põhineb õigus- ja järelevalveraamistikul, millega reguleeritakse SECi juures registreeritud riiklikke väärtpaberibörse ja mitmepoolseid kauplemissüsteeme, kus pärast riiklikul väärtpaberibörsil kauplemiseks eraldi loa saamist kaubeldakse ka ELis kauplemisele lubatud aktsiatega. Seega ei hõlma käesolev otsus mitmepoolseid kauplemissüsteeme, kus kaubeldakse ELis kauplemisele lubatud aktsiatega ilma selleks eraldi luba hankimata.
            
         
               (31)
            
            
               Otsust täiendavad koostöökokkulepped, millega tagatakse riiklike pädevate asutuste ja SECi vaheline tõhus teabevahetus ning järelevalvetegevuse koordineerimine.
            
         
               (32)
            
            
               Käesolev otsus põhineb USAs käesoleva otsuse vastuvõtmise ajal kohaldatavatel õiguslikult siduvatel nõuetel, mis käsitlevad riiklikke väärtpaberibörse ja mitmepoolseid kauplemissüsteeme. Komisjon peaks jätkuvalt pidevalt jälgima nimetatud kauplemiskohtade õigus- ja järelevalvekorra arengut, turusuundumusi, olukorra jälgimise ja õigusnormide täitmisega seotud järelevalve alase koostöö tulemuslikkust ning käesoleva otsuse tegemise aluseks olevate tingimuste täitmist.
            
         
               (33)
            
            
               Selleks peaks komisjon USAs riiklike väärtpaberibörside ja mitmepoolsete kauplemissüsteemide suhtes kohaldatavat õigus- ja järelevalvekorda korrapäraselt kontrollima. See ei piira komisjoni võimalust korraldada mis tahes ajal spetsiaalseid hindamisi, kui asjaomaste suundumuste tõttu on vaja, et komisjon hindaks uuesti käesoleva otsusega kinnitatud samaväärsust, võttes eelkõige arvesse käesoleva otsuse jõustumisele järgneva aasta jooksul mitmepoolsetes kauplemissüsteemides tehingute sooritamisel saadud kogemusi. Uuesti hindamine võib viia käesoleva otsuse kehtetuks tunnistamiseni.
            
         
               (34)
            
            
               Kuna määrust (EL) nr 600/2014 ja direktiivi 2014/65/EL kohaldatakse alates 3. jaanuarist 2018, on vajalik, et käesolev otsus jõustuks järgmisel päeval pärast selle avaldamist Euroopa Liidu Teatajas.
            
         
               (35)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EL) nr 600/2014 artikli 23 lõike 1 tähenduses loetakse Ameerika Ühendriikides USA väärtpaberi- ja börsikomisjoni juures registreeritud riiklike väärtpaberibörside ja mitmepoolsete kauplemissüsteemide suhtes, mis on esitatud käesoleva otsuse lisas, kohaldatav õigus- ja järelevalveraamistik samaväärseks reguleeritud turgude suhtes kohaldavate nõuetega, mis tulenevad direktiivist 2014/65/EL, määrusest (EL) nr 596/2014, direktiivi 2014/65/EL III jaotisest, määruse (EL) nr 600/2014 II jaotisest ja direktiivist 2004/109/EÜ, ning leitakse, et nende suhtes kohaldatakse tulemuslikku järelevalvet ja täitemeetmeid.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 13. detsember 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 349.
   
      (2)  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
   
      (3)  Euroopa Parlamendi ja nõukogu 16. aprilli 2014. aasta määrus (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ (ELT L 173, 12.6.2014, lk 1).
   
      (4)  Euroopa Parlamendi ja nõukogu 15. detsembri 2004. aasta direktiiv 2004/109/EÜ läbipaistvuse nõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele, ning millega muudetakse direktiivi 2001/34/EÜ (ELT L 390, 31.12.2004, lk 38).
   
      LISA
      USA väärtpaberi- ja börsikomisjoni juures registreeritud riiklikud väärtpaberibörsid, mida käsitatakse samaväärsetena direktiivis 2014/65/EL määratletud kauplemiskohtadega:
      
                  a)
               
               
                  BOX Options Exchange LLC
               
            
                  b)
               
               
                  Cboe BYX Exchange, Inc. (varem Bats BYX Exchange, Inc.; BATS Y-Exchange, Inc.)
               
            
                  c)
               
               
                  Cboe BZX Exchange, Inc. (varem Bats BZX Exchange, Inc.; BATS Exchange, Inc.)
               
            
                  d)
               
               
                  Cboe C2 Exchange, Inc.
               
            
                  e)
               
               
                  Cboe EDGA Exchange, Inc. (varem Bats EDGA Exchange, Inc.; EDGA Exchange, Inc.)
               
            
                  f)
               
               
                  Cboe EDGX Exchange, Inc. (varem Bats EDGX Exchange, Inc.; EDGX Exchange, Inc.)
               
            
                  g)
               
               
                  Cboe Exchange, Inc.
               
            
                  h)
               
               
                  Chicago Stock Exchange, Inc.
               
            
                  i)
               
               
                  The Investors Exchange LLC
               
            
                  j)
               
               
                  Miami International Securities Exchange
               
            
                  k)
               
               
                  MIAX PEARL, LLC
               
            
                  l)
               
               
                  Nasdaq BX, Inc. (varem NASDAQ OMX BX, Inc.; Boston Stock Exchange)
               
            
                  m)
               
               
                  Nasdaq GEMX, LLC (varem ISE Gemini)
               
            
                  n)
               
               
                  Nasdaq ISE, LLC (varem International Securities Exchange, LLC)
               
            
                  o)
               
               
                  Nasdaq MRX, LLC (varem ISE Mercury)
               
            
                  p)
               
               
                  Nasdaq PHLX LLC (varem NASDAQ OMX PHLX, LLC; Philadelphia Stock Exchange)
               
            
                  q)
               
               
                  The Nasdaq Stock Market
               
            
                  r)
               
               
                  New York Stock Exchange LLC
               
            
                  s)
               
               
                  NYSE Arca, Inc.
               
            
                  t)
               
               
                  NYSE MKT LLC (varem NYSE AMEX ja the American Stock Exchange)
               
            
                  u)
               
               
                  NYSE National, Inc. (varem National Stock Exchange, Inc.)
               
            USA väärtpaberi- ja börsikomisjoni juures registreeritud mitmepoolsed kauplemissüsteemid, mida käsitatakse samaväärsetena direktiivis 2014/65/EL määratletud kauplemiskohtadega:
      
                  a)
               
               
                  Aqua Securities L.P.
               
            
                  b)
               
               
                  ATS-1
               
            
                  c)
               
               
                  ATS-4
               
            
                  d)
               
               
                  ATS-6
               
            
                  e)
               
               
                  Barclays ATS
               
            
                  f)
               
               
                  Barclays DirectEx
               
            
                  g)
               
               
                  BIDS Trading, L.P.
               
            
                  h)
               
               
                  CIOI
               
            
                  i)
               
               
                  CitiBLOC
               
            
                  j)
               
               
                  CITICROSS
               
            
                  k)
               
               
                  CODA Markets, Inc
               
            
                  l)
               
               
                  Credit Suisse Securities (USA) LLC
               
            
                  m)
               
               
                  Deutsche Bank Securities, Inc
               
            
                  n)
               
               
                  eBX LLC
               
            
                  o)
               
               
                  Instinct X
               
            
                  p)
               
               
                  Instinet Continuous Block Crossing System (CBX)
               
            
                  q)
               
               
                  Instinet, LLC (Instinet Crossing, Instinet BLX)
               
            
                  r)
               
               
                  Instinet, LLC (BlockCross)
               
            
                  s)
               
               
                  JPB-X
               
            
                  t)
               
               
                  J.P. Morgan ATS („JPM-X“)
               
            
                  u)
               
               
                  JSVC LLC
               
            
                  v)
               
               
                  LiquidNet H2O ATS
               
            
                  w)
               
               
                  Liquidnet Negotiation ATS
               
            
                  x)
               
               
                  Luminex Trading & Analytics LLC
               
            
                  y)
               
               
                  National Financial Services, LLC
               
            
                  z)
               
               
                  POSIT
               
            
                  (aa)
               
               
                  SIGMA X2
               
            
                  (bb)
               
               
                  Spot Quote LLC
               
            
                  (cc)
               
               
                  Spread Zero LLC
               
            
                  (dd)
               
               
                  UBS ATS
               
            
                  (ee)
               
               
                  Ustocktrade
               
            
                  (ff)
               
               
                  Virtu MatchIt
               
            
                  (gg)
               
               
                  XE